3แบงก์โตเกินคาด
สินเชื่อค่าธรรมเนียมหนุนต้นทุนลด&#8216;ทหารไทย&#8217;นำโด่งกำไรพุ่ง76%
19 เม.ย. 2556

สินเชื่อค่าธรรมเนียมหนุนต้นทุนลด‘ทหารไทย’นำโด่งกำไรพุ่ง76%
3 ธนาคารแจ้งงบการเงินไตรมาสแรกปี 2556 ออกมาดีกว่าที่นักวิเคราะห์คาด
ธนาคารทหารไทย (TMB) มีกำไรสุทธิ 1,817 ล้านบาท เพิ่มขึ้น 124.7% จากช่วงเดียวกันของปีก่อนจากผลการดำเนินงานหลักทั้งส่วนต่างรายได้ดอกเบี้ย (NIM) เพิ่มขึ้นมาอยู่ที่ 2.95% ส่งผลให้รายได้ดอกเบี้ยสุทธิเพิ่มขึ้น 2.1% และค่าใช้จ่ายที่ลดลง
บริษัท ทิสโก้ไฟแนนเชียลกรุ๊ป (TISCO) มีกำไรสุทธิจำนวน 1,154 ล้านบาท เติบโต 37.9% เมื่อเทียบกับไตรมาสเดียวกันของปีก่อน ตามการขยายตัวของสินเชื่อทุกภาคส่วน รวมถึงรายได้ค่าธรรมเนียมที่เติบโตอย่างโดดเด่น ขณะที่อัตราผลตอบแทนต่อผู้ถือหุ้นเฉลี่ยอยู่ที่ 24.6% เพิ่มขึ้นจากช่วงเดียวกันของปีก่อน ซึ่งอยู่ที่ 20% 
ธนาคารไทยพาณิชย์ (SCB) ประกาศกำไรสุทธิไตรมาสแรก ปี 2556 (งบการเงินรวมก่อนสอบทาน) ที่ 1.31 หมื่นล้านบาท เพิ่มขึ้น 26.8% จากช่วงเดียวกันของปีที่แล้ว นับเป็นกำไรรายไตรมาสที่เติบโตสูงขึ้นอย่างต่อเนื่อง 3 ปี โดยกำไรสุทธิที่ดีมาจากรายได้ดอกเบี้ยสุทธิที่เพิ่มขึ้นจากการขยายตัวสูงของสินเชื่อ การเพิ่มของรายได้ค่าธรรมเนียมและรายได้จากเงินปันผล ในขณะเดียวกันคุณภาพของสินทรัพย์ปรับตัวดีขึ้นอย่างต่อเนื่อง โดยสินเชื่อด้อยคุณภาพ (NPL) ลดลงมาอยู่ที่ระดับ 2.06% ซึ่งเป็นระดับต่ำสุดหลังวิกฤตเศรษฐกิจ แต่ธนาคารได้ตั้งสำรองเพิ่มเติมแล้ว
กำไรของทั้งสามธนาคารดีกว่าที่นักวิเคราะห์คาดไว้ โดย TMB ดีกว่าคาดเท่าตัว TISCO ดีกว่าคาด 5% และ SCB ดีกว่าคาด 6%
นายบุญทักษ์ หวังเจริญ ประธานเจ้าหน้าที่บริหาร TMB กล่าวว่า กำไรจากการดำเนินงานหลักปรับตัวเพิ่มสูงขึ้น เนื่องจากธนาคารมีรายได้จากการดำเนินงานเพิ่มขึ้น 22% เมื่อเทียบกับไตรมาสเดียวกันของปี 2555 ประกอบกับการบริหารจัดการที่มีประสิทธิภาพดียิ่งขึ้น ทำให้ค่าใช้จ่ายเพิ่มขึ้นเพียง 3% 
รายได้ดอกเบี้ยสุทธิเพิ่มขึ้น 21% และรายได้ค่าธรรมเนียมสุทธิเพิ่มขึ้น 44% เมื่อเทียบปีก่อน เนื่องจากการตอบรับที่ดีของลูกค้าในผลิตภัณฑ์และบริการด้านธุรกรรมทางการเงิน ซึ่งค่าธรรมเนียมที่เพิ่มขึ้นส่วนใหญ่มาจากค่าธรรมเนียมในการขายหน่วยลงทุน ธุรกิจประกัน และค่าธรรมเนียมสินเชื่อ 
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ กล่าวว่า ไตรมาส 2 ปี 2556 กลุ่มทิสโก้ยังคงมุ่งมั่นเดินหน้าขยายธุรกิจทุกภาคส่วนตามการขยายตัวของเศรษฐกิจต่อไป ทั้งนี้คาดว่าจะสามารถบรรลุเป้าหมายการเติบโตของสินเชื่อในปีนี้ทั้งปีที่ระดับ 15-20% ได้
นักวิเคราะห์บริษัทหลักทรัพย์ (บล.) ทิสโก้ คาดว่า ผลงานไตรมาสแรกของกลุ่มธนาคารจะออกมาดี โดยเพิ่มขึ้น 25% จากช่วงเดียวกันของปีก่อนและ 63% จากไตรมาส 4 ปี 2555 ที่จะปลุกตลาดให้กลับมาคึกคักอีกครั้ง 
ทั้งนี้ การเพิ่มขึ้นของผลกำไรรวมกลุ่มธนาคาร และไตรมาสแรกนี้มาจากการเติบโตของสินเชื่อและรายได้ค่าธรรมเนียม และไม่มีการตั้งสำรองพิเศษ ประกอบกับภาษีจ่ายที่ลดลง 
ธนาคารที่คาดว่าจะมีผลประกอบการโตโดดเด่น คือธนาคารกรุงไทย (KTB) (“ถือ” มูลค่าเหมาะสม 28 บาท) ธนาคารไทยพาณิชย์ (SCB) (“ซื้อ” มูลค่าเหมาะสม 210 บาท) ธนาคารกรุงศรีอยุธยา (BAY) (“ซื้อ” มูลค่าเหมาะสม 40 บาท)